b"\n_START_ARTICLE_\nElizabeth Magie\n_START_PARAGRAPH_\nElizabeth \xe2\x80\x9dLizzie\xe2\x80\x9d J. Phillips (omaa sukua Magie, 1866 Canton, Illinois \xe2\x80\x93 1948 Arlington, Virginia) oli yhdysvaltalainen konttoristi, jonka keksim\xc3\xa4n  Vuokrais\xc3\xa4nn\xc3\xa4t (Landlords\xe2\x80\x99 Game) -lautapelin pohjalta Monopoly kehittyi. _NEWLINE_Magie haki patenttia Vuokrais\xc3\xa4nn\xc3\xa4t-pelilleen 23. maaliskuuta 1903 asuessaan Brentwoodissa, Marylandissa. H\xc3\xa4nelle my\xc3\xb6nnettiin 5. tammikuuta 1904 Yhdysvaltain patentti nro 748 626. Magie pyrki Vuokrais\xc3\xa4nn\xc3\xa4t-pelill\xc3\xa4\xc3\xa4n havainnollistamaan h\xc3\xa4nen kannattamansa georgismin kritisoiman maanomistuksen monopolin huonoja puolia. _NEWLINE_Vuonna 1906 Magie muutti Chicagoon. Magie ja h\xc3\xa4nen georgistiyst\xc3\xa4v\xc3\xa4ns\xc3\xa4 muodostivat Economic Game Co.:n julkaisemaan peli\xc3\xa4\xc3\xa4n. Vuonna 1910 h\xc3\xa4n avioitui Albert Phillipsin kanssa ja Parker Brothers julkaisi h\xc3\xa4nen humoristisen korttipelins\xc3\xa4 Mock Trial. Vuokrais\xc3\xa4nn\xc3\xa4t-pelin patentti raukesi vuonna 1921. Vuonna 1924 h\xc3\xa4n patentoi uudistetun version pelist\xc3\xa4._NEWLINE_Parker Brothers julkaisi vuonna 1937 Magien keksim\xc3\xa4t, nyky\xc3\xa4\xc3\xa4n harvinaiset lautapelit Bargain Day ja King\xe2\x80\x99s Men sek\xc3\xa4 julkaisi Vuokrais\xc3\xa4nn\xc3\xa4t-pelin kolmannen version vuonna 1939. Bargain Day -peliss\xc3\xa4 ostoksillaolijat kilpailevat toisiaan vastaan tavaratalossa; King's Men on abstrakti strategiapeli."